Liderul Partidului Naţional Liberal (PNL) Sfântu Gheorghe, Mădălin Guruianu, a depus duminică plângeri la Poliţie şi la Biroul Electoral Judeţean (BEJ) împotriva unui preot de la Catedrala Ortodoxă din municipiu, pe motiv că acesta ar fi încălcat legea, făcând campanie electorală în ziua votului în favoarea unuia dintre cei doi candidaţi aflaţi în cursa pentru preşedinţia României.

În plângerile depuse, Mădălin Guruianu menţionează că deţine informaţii potrivit cărora preotul pensionar Corneliu Bujoreanu ar fi îndemnat enoriaşii prezenţi la slujba de duminică să voteze „candidatul român şi ortodox”, afirmând că celălalt candidat s-ar fi „înţeles cu maghiarii să rupă Ardealul de România”.

Guruianu precizează că poate aduce dovezi în acest sens, subliniind că la liturghie au participat câteva sute de persoane, prin urmare există numeroşi martori care pot confirma afirmaţiile sale.

Locţiitorul preşedintelui BEJ Covasna, Melinda Codreanu, a declarat că plângerea a fost înregistrată la Poliţie spre soluţionare, iar o copie a fost depusă spre înştiinţare la Biroul Electoral Judeţean. Potrivit acesteia, reclamantul a semnat plângerea în nume personal.